Diari Oficial de la Generalitat Valenciana


Sumari del DOGV 6940, del 10-01-2013 (2013/149)

ORDE 4/2013, de 7 de gener, de la Conselleria d'Educació, Cultura i Esport, per la qual es convoquen beques per a la promoció de l'excel·lència acadèmica dels alumnes que hagen conclòs estudis oficials de grau, llicenciat/da, enginyer/a, arquitecte/a, diplomat/da, mestre/a, enginyer/a tècnic/a i arquitecte/a tècnic/a en les universitats públiques de la Comunitat Valenciana, durant el curs acadèmic 2011-2012.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6940

Data del DOGV
:   10-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/149


Data del document
:   07-01-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 4/2013, de 7 de gener, de la Conselleria d'Educació, Cultura i Esport, per la qual es convoquen beques per a la promoció de l'excel·lència acadèmica dels alumnes que hagen conclòs estudis oficials de grau, llicenciat/da, enginyer/a, arquitecte/a, diplomat/da, mestre/a, enginyer/a tècnic/a i arquitecte/a tècnic/a en les universitats públiques de la Comunitat Valenciana, durant el curs acadèmic 2011-2012. [2013/149]  
Esta convocatòria de beques té com a finalitat la promoció de l'excel·lència acadèmica en els estudis oficials de grau, llicenciat/da, enginyer/a, arquitecte/a, diplomat/da, mestre/a, enginyer/a tècnic/a i arquitecte/a tècnic/a, de manera que es concedisca a estos alumnes un reconeixement de caràcter oficial i públic i que supose un estímul perquè els estudiants milloren el rendiment acadèmic.  
Atés el caràcter d'estes beques i que van dirigides a un col·lectiu que no exercix activitat econòmica, estes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, segons Decret 147/2007, de 7 de setembre, del Consell, i no és per tant obligatòria la notificació d'estes a la Unió Europea.  
  
El Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat, en la normativa bàsica arreplegada en la Llei 38/2003, General de Subvencions, així com el seu reglament, Reial Decret 887/2006, de 21 de juliol, i en l'article 2 del Decret 88/2006, de 16 de juny, del Consell, pel qual es modifica el Decret 40/2002, de 5 de març, de mesures de suport als estudiants universitaris a la Comunitat Valenciana i, fent ús de les atribucions que em conferixen l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat i el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport i vista la proposta del director general d'Universitat, Estudis Superiors i Ciència, de 7 de gener de 2013, i de conformitat amb esta,  
  
ORDENE  
  
Primer  
Convocar beques per a l'excel·lència acadèmica en estudis de grau i estudis que conduïxen als títols de llicenciat/da, enginyer/a, arquitecte/a, diplomat/da, mestre/a, enginyer/a tècnic/a i arquitecte/a tècnic/a, destinada a qui els hagen conclòs en les universitats públiques de la Comunitat Valenciana, durant el curs acadèmic 2011-2012, que tindran els efectes establits en el Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana.  
La beca consistirà en l'exempció de la taxa de matrícula en el curs 2012-2013 o en el curs 2013-2014 de la matrícula en un curs complet d'un màster oficial impartit en una de les cinc universitats públiques de la Comunitat Valenciana. Així mateix s'expedirà al beneficiari diploma acreditatiu.  
  
Segon  
L'import global màxim d'esta convocatòria de beques no podrà excedir els 500.000 euros, amb càrrec a la línia de subvenció T7861000, «Beques alumnat ensenyaments universitaris complementaris a les beques del Ministeri», del programa pressupostari 422.60, Universitat i Estudis Superiors, de l'exercici pressupostari 2013.  
La concessió d'estes ajudes està condicionada a l'existència de crèdit adequat i suficient en el pressupost de la Generalitat per al 2013.  
  
  
Tercer  
La percepció de la beca serà incompatible amb qualsevol altra ajuda pública que tinga la mateixa finalitat.  
Quart  
S'aproven les bases que han de regir la concessió d'estes beques, i que s'inclouen com a annex.  
  
DISPOSICIONS FINALS  
  
Primera  
Es faculta el director general d'Universitat, Estudis Superiors i Ciència, de conformitat amb el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, perquè dicte les instruccions complementàries que siguen necessàries per a dur a terme el que disposa esta orde i es delega en ell la concessió de les beques a què es referix esta convocatòria.  
  
Segona  
Esta orde tindrà efectes l'endemà de la publicació en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé s'hi podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar a partir de l'endemà al de la seua publicació en el Diari Oficial de la Comunitat Valenciana.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en la termini de dos mesos a comptar a partir de l'endemà al de la seua publicació en el Diari Oficial de la Comunitat Valenciana.  
  
València, 7 de gener de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX   
  
Bases per a la concessió de les beques a l'excel·lència acadèmica  
  
Primera. Beneficiaris  
1. Podran ser beneficiaris d'estes beques els que hagen finalitzat els seus estudis oficials de grau, així com els estudis que conduïxen a l'obtenció dels títols de llicenciat/da, enginyer/a, arquitecte/a, diplomat/da, mestre/a, enginyer/a tècnic/a i arquitecte/a tècnic/a, en alguna de les universitats públiques de la Comunitat Valenciana durant el curs acadèmic 2011-2012, i tinguen la seua residència administrativa en qualsevol municipi de la Comunitat Valenciana.  
2. Un estudiant podrà ser beneficiari de la beca en el primer o únic curs del màster oficial.   
3. El nombre de beneficiaris per universitat serà d'un per cada títol de grau, llicenciat/da, enginyer/a, arquitecte/a, diplomat/da, mestre/a, enginyer/a tècnic/a i arquitecte/a tècnic/a, que haja completat el pla d'estudis en el curs acadèmic 2011-2012.  
  
Segona. Contingut de la beca  
1. La beca consistirà en l'exempció de la taxa de matrícula en el curs 2012-2013 o en el curs 2013-14 de la matrícula en un curs complet d'un màster oficial impartit en una de les cinc universitats públiques de la Comunitat Valenciana. Així mateix s'expedirà al beneficiari un diploma acreditatiu.  
2. La universitat remetrà a la Direcció General d'Universitat, Estudis Superiors i Ciència, la relació amb la proposta de beneficiaris per grau i estudis que conduïxen als títols de llicenciat/da, enginyer/a, arquitecte/a, diplomat/da, mestre/a, enginyer/a tècnic/a i arquitecte/a tècnic/a què haja completat el pla d'estudis en el curs acadèmic 2011-2012.  
Esta relació s'acompanyarà del títol del màster oficial en què el beneficiari proposat s'ha matriculat, si és el cas, en el curs acadèmic 2012-2013 o en el curs acadèmic 2013-2014 i, l'import de la matrícula en ambdós casos, tenint en compte per a ambdós cursos l'import del màster oficial aprovat en el Decret 110/2012, de 6 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2012-2013.  
  
Tercera. Avaluació   
1. Per a ser beneficiari de la beca es valorarà la nota mitjana de l'expedient acadèmic de l'alumne, que estarà expressada amb dos decimals i serà facilitada pels corresponents servicis de les universitats a la Direcció General d'Universitat, Estudis Superiors i Ciència. Les universitats facilitaran les mencionades notes mitjanes d'acord amb el sistema de qualificacions establit en el Reial Decret 1125/2003, de 5 de setembre, pel qual s'establix el sistema europeu de crèdits i el sistema de qualificacions en les titulacions universitàries de caràcter oficial i validesa en tot el territori nacional (BOE 224, 18.09.2003). A estos efectes, la valoració de cada una de les distintes qualificacions serà la següent:  
  
5,0-6,9: Aprovat (AP)  
7,0-8,9: Notable (NT)  
9,0-10: Excel·lent (EX)  
2. La universitat valorarà l'expedient acadèmic de l'alumne per la mitjana de les notes mitjanes obtingudes en els diferents cursos de què consten les ensenyances que conduïxen a l'obtenció del títol universitari oficial corresponent.  
La nota mitjana de l'expedient acadèmic de cada alumne serà el resultat de l'aplicació de la fórmula següent: suma dels crèdits obtinguts per l'alumne multiplicats cada un d'ells pel valor de les qualificacions que corresponguen, i dividida pel nombre de crèdits totals obtinguts per l'alumne. A estos efectes, es computarà la nota definitiva més alta obtinguda en cada assignatura.  
Els crèdits obtinguts per reconeixement de crèdits corresponents a activitats formatives no integrades en el pla d'estudis no computaran als efectes de la mitjana de l'expedient acadèmic.  
Les assignatures convalidades i adaptades es computaran d'acord amb el que disposa la disposició addicional única del Reial Decret 1044/2003, d'1 d'agost, pel qual s'establix el procediment per a l'expedició per les universitats del Suplement Europeu al Títol (BOE 218, 11.09.2003).  
3. Seran beneficiaris de la beca els alumnes que obtinguen la màxima nota mitjana del seu expedient personal entre tots els alumnes que hagen finalitzat els seus estudis en el curs acadèmic 2011-2012. Esta última nota mitjana que estarà expressada amb dos decimals serà facilitada pels corresponents servicis de les universitats a la Direcció General d'Universitat, Estudis Superiors i Ciència.  
4. En cas d'igualtat en la nota mitjana de dos o més alumnes, la comissió a què fa referència la base quinta d'esta orde podrà tindre en consideració el curriculum vitae dels aspirants i altres mèrits addicionals, com són el menor temps en la realització dels estudis i el nombre més gran de matrícules d'honor.  
  
Quarta. Termini  
Cada una de les universitats públiques remetrà a la Direcció General d'Universitat, Estudis Superiors i Ciència, l'avaluació detallada en l'apartat tercer, abans del 30 d'abril de 2013, així com, si és el cas, el màster oficial en què s'ha matriculat el beneficiari proposat en el curs 2012-2013, o que haja comunicat a la Universitat que té previst matricular-se en el curs 2013-2014.  
  
Quinta. Instrucció del procediment  
1. L'òrgan competent per a l'ordenació i instrucció de l'expedient és la Subdirecció General d'Universitat, Estudis Superiors i Ciència.  
  
2. Per a la valoració dels expedients es constituirà una comissió composta pels membres següents:  
a) President: el director general d'Universitat, Estudis Superiors i Ciència o persona en qui delegue.  
b) Vocals: el vicerector competent en matèria d'estudiants de cada una de les universitats públiques de la Comunitat Valenciana, així com un representant dels consells socials de les universitats públiques de la Comunitat Valenciana, i el subdirector general d'Universitat, Estudis Superiors i Ciència.  
c) Secretaria: la cap del Servici de Gestió Economicopressupostària de les universitats.  
La comissió, a la vista de les dades facilitades per les universitats públiques, emetrà un informe en què es concretarà el resultat de la valoració efectuada i el màster oficial en què s'ha matriculat el beneficiari proposat en el curs 2012-2013, o té previst formalitzar la matrícula en el curs 2013-2014.  
3. La comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sexta. Resolució  
L'òrgan instructor, de conformitat amb l'informe de l'òrgan col·legiat, formularà la proposta de resolució que serà firmada pel director general d'Universitat, Estudis Superiors i Ciència i es publicarà en la pàgina web de la Conselleria d'Educació, Cultura i Esport.   
La proposta de resolució, a més de la identitat dels beneficiaris, inclourà l'import del màster en què s'haja matriculat el beneficiari en el curs 2012-2013, o tinga previst formalitzar matrícula en el curs 2012-2013, que corresponga segons el Decret 110/2012, de 6 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2012-2013.  
En cas que el beneficiari manifeste la seua voluntat de no matricular-se en cap màster dels oferits per la universitats públiques de la Comunitat Valenciana, el beneficiari tindrà dret només al diploma acreditatiu de millor expedient que corresponga, sense tindre dret a prestació econòmica o exempció de cap taxa.  
Els interessats en un termini màxim de 10 dies hàbils des de la seua publicació, podrà presentar, per mitjà d'un escrit dirigit al director general d'Universitat, Estudis Superiors i Ciència, les al·legacions que estimen oportunes.  
Examinades les al·legacions presentades, el director general d'Universitat, Estudis Superiors i Ciència, resoldrà el procediment per delegació de la consellera d'Educació, Cultura i Esport i ordenarà la publicació en el Diari Oficial de la Comunitat Valenciana de la resolució d'esta convocatòria amb la relació dels alumnes beneficiaris i el preu de la matrícula del màster referit del pagament del qual queden exempts.  
  
Esta resolució que posa fi a la via administrativa haurà de ser dictada en el termini màxim de tres mesos a comptar de l'endemà de la finalització del termini establit per a presentar per les universitats l'informe de valoració d'expedients.   
  
Sèptima. Quantia i pagament  
1. La beca consistirà en una dotació econòmica equivalent a l'import de l'exempció de la taxa de matrícula del màster oficial impartit en una de les cinc universitats públiques de la Comunitat Valenciana i que, d'acord amb la clàusula anterior, s'arreplega en la resolució.  
2. L'import de l'exempció, inclús en cas que la matrícula es preveja per al curs 2013-2014, serà el corresponent al màster oficial en el curs 2012-2013 arreplegat en el Decret 110/2012, de 6 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2012-2013.  
3. El pagament es realitzarà a la universitat corresponent de conformitat a la resolució d'esta convocatòria de beques i una vegada que la universitat haja certificat la formalització de la matrícula pels beneficiaris, tant en el curs 2012-2013 com en el curs 2013-2014.  
  
Octava. Certificat acreditatiu  
Als alumnes beneficiaris d'esta convocatòria se'ls farà entrega en acte públic d'un diploma acreditatiu de la seua condició.  
  
Novena. Obligacions dels beneficiaris  
Les persones beneficiàries queden sotmeses a allò que s'ha arreplegat en els articles 47 i 47 bis de la Llei d'Hisenda Pública de la Generalitat, i article 14 de la Llei General de Subvencions, i seran causa de reintegrament dels imports no satisfets a la universitat, les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.